stanford-oval/wikipedia huggingface dataset:
טרוורה

| --- | --- |
סדק שנוצר בהתפרצות הר טרוורה ב-1886
סדק שנוצר בהתפרצות הר טרוורה ב-1886
 מידע כללי
 סוג הר:  הר געש פעיל
 גובה:  1,111 מטר
 מדינה:  ניו זילנד 
 מיקום:  האי הצפוני, ניו זילנד
 רכס הרים:  החגורה הגעשית של טאופו
 מספר הר געש:  =0401-05 (בשיטה הישנה) 241050 (בשיטה החדשה)
 התפרצות אחרונה:  מאי 1981 (ואימנגו)  1886 (טרוורה)
 קואורדינטות:  38°12′54″S 176°30′59″E﻿ / ﻿38.214986°S 176.516447°E﻿ / -38.214986; 176.516447
  (למפת ניו זילנד מוגדלת) אוקלנד ולינגטון גיזברן טאורנגה דנידין ואנקה קווינסטאון כרייסטצ'רץ' אינברקרגיל ים טסמןהר טרוורה(למפת ניו זילנד רגילה) אוקלנד ולינגטון גיזברן טאורנגה דנידין ואנקה קווינסטאון כרייסטצ'רץ' אינברקרגיל ים טסמןהר טרוורה
 
הר טָרָוֶורה (Mount Tarawera, במאורית: "רומח שרוף") הוא הר געש פעיל השוכן במרכז צפון האי הצפוני של ניו זילנד, כ-24 קילומטרים דרומית מזרחית לרוטורואה. טרוורה מתנשא לגובה של 1,111 מטרים מעל פני הים, והיה אחראי לאחד מההתפרצויות הגעשיות הגדולות ביותר בהיסטוריה המודרנית של ניו זילנד. ההר מורכב מסדרה של כיפות לבה ריוליטיות שנבקעו במרכזן בהתפרצות הבזלתית של 1886, שבה נהרגו כ-120 בני אדם. בקעים אלו נמשכים לאורך 17 קילומטרים בכיוון כללי צפון מזרח – דרום מערב.
ההר הוא חלק מהמרכז הגעשי אוקאטאינה (Okataina Volcanic Centre), שהוא חלק מהחגורה הגעשית של טאופו (Taupo Volcanic Zone). המרכז הגעשי אוקאטאינה בנוי משני מתחמים געשיים המסודרים בקווים מקבילים שכיוונם צפון מזרח–דרום מערב. המתחם הצפוני קרוי מתחם הרוהרו (Haroharo complex), והמתחם הדרומי הוא הר טרוורה. המתחם הגעשי טרוורה מורכב מאחת עשרה כיפות לבה ריוליטיות וקילוחי לבה נלווים. הכיפות העתיקות יותר נוצרו לפני כ-15,000 שנים והצעירה ביותר נוצרה בהתפרצות קאהארואה (Kaharoa eruption ) לפני 800 שנים. בין אחת עשרה כיפות הלבה שבשטח מתחם הר הגעש כלולות כיפת רואווהיה (Ruawahia Dome, הגבוהה ביותר, 1,111 מטרים), כיפת והנגה (Wahanga Dome) וכיפת טרוורה (Tarawera Dome). מערכת הסדקים של טרוורה משתרעת משני חרוטים דקיטים בדרום מערב ועד הר אדג'קומב (Mount Edgecumbe) בצפון מזרח. ההר מוקף בכמה אגמים, שרובם נוצרו או עברו שינוי עקב ההתפרצות של 1886. בין אגמים אלו כלולים אגם טרוורה (Lake Tarawera), אגם רוטומאהנה (Lake Rotomahana), אגם ררווהאקאיטו (Lake Rerewhakaaitu), אגם אוקארקה (Lake Okareka), אגם טיקיטאפו (Lake Tikitapu – "אגם כחול") ואגם רוטוקקאהי (Lake Rotokakahi – "אגם ירוק"). נהר טרוורה יוצא מאגם טרוורה וזורם בכיוון צפון-מזרח על פני המדרון המערבי של ההר.
פעילות געשית עדיין נמשכת באזור הבקע הגעשי ואימנגו (Waimangu Volcanic Rift Valley) מצדו הדרום מערבי של ההר מערב לאגם רוטומאהנה, כולל אגם מחבת הטיגון (Frying Pan Lake), המעיין החם הלוהט ביותר בעולם.
ההתפרצות של 1886

זמן קצר לאחר חצות ב-10 ביוני 1886 הורגשו יותר מ-30 רעידות אדמה שהלכו והתגברו באזור רוטורואה ותצוגה יוצאת דופן של הבזקי ברקים נצפתה בכיוון טרוורה. רעידת אדמה גדולה יותר הורגשה ובעקבותיה היה רעם של התפוצצות. בשעה 02:30 התפרצו שלוש הפסגות של הר טרוורה כשהן פולטות שלושה עמודי עשן ואפר נפרדים לגובה של אלפי מטרים לשמים. סביב 03:30 התרחש השלב הגדול ביותר של ההתפרצות: לועות ברוטומאהנה פלטו נחשול פירוקלסטי שהרס כמה כפרים ברדיוס של שישה קילומטרים והחריב את המדרגות הוורודות והלבנות (Pink and White Terraces), תופעת טבע של מדרגות טבעיות שנוצרו משקיעת סיליקה שמקורה במי גייזרים (בדומה לפמוקלה), שהייתה אתר התיירות החשוב ביותר של ניו זילנד עד אז. חלק קטן מהמדרגות הוורודות נתגלה מחדש במימי אגם רוטומאהנה 125 שנים אחר-כך.
ההתפרצות הסתיימה בערך בשעה 06:00. את ההתפרצות שמעו בבלנהיים שבקצה הצפוני של האי הדרומי ואפר מההתפרצות הגיע עד קרייסטצ'רץ', כ-800 קילומטרים דרומית מטרוורה. באוקלנד חששו תושבים שרעם ההתפוצצות וההבזקים בשמים מעידים על התקפה בידי ספינות מלחמת רוסיות.
הנזק הגדול ביותר בנפש וברכוש אירעה כתוצאה מיצירת הלוע הגעשי מתחת לאגם רוטומאהנה. המים שחלחלו בסדקים שנפערו הפכו מיד לקיטור בעת המגע עם המאגמה וחוללו התפרצות פריאטית שבמהלך הועף באוויר כל הבוץ והמשקעים שבקרקע האגם והוא הומטר על הסביבה. בהתפרצות נקברו תחת הבוץ והאפר כפרי מאורים רבים, כולל טה ואירואה (Te Wairoa), כיום אתר תיירות. מספר ההרוגים כתוצאה מההתפרצות שנוי במחלוקת. ההערכה הרשמית מאותה תקופה נוקבת במספר 153, אבל מחקר מעמיק שבצע הפיזיקאי רון קים (Ron Keam) הצליח לזהות 108 אנשים שנהרגו בהתפרצות (מהם שבעה אירופאים). מרבית הסתירה במספרים מקורה בשמות מאויתים בצורה שגויה וכפילויות אחרות. בהנחה שהיו קורבנות בלתי ידועים או חברי שם העריך קים שמספר ההרוגים האמיתי היה לכל היותר 120. מסורות מאוריות טוענות שמספר הנספים הגיע לאלפים בכפרים שבהם לא ביקרו אירופאים.
קרוב לשני קילומטרים מעוקבים של טפרה נפלטו בהתפרצות, כמות גדולה מאשר נפלטה מההתפרצות הגדולה של הר סנט הלנס ב-1980. מרבית האגמים סביב ההר עברו שינויים גדולים בגודל ובצורה, בייחוד ההרחבה הגדולה של אגם רוטומאהנה (פי חמישה) שהיה הלוע הגעשי הגדול ביותר שהתמלא במים. הבקע שנוצר במהלך ההתפרצות השתרע לאורך 17 קילומטרים לרוחב ההר, אגם רוטומאהנה ודרך עמק הבקע הגעשי ואימנגו.
אגדת קאנו הרפאים

אחת האגדות סביב ההתפרצות של 1886 הייתה של "קאנו הרפאים". ב-31 במאי 1886, 11 יום לפני ההתפרצות דיווחו תיירים שחזרו מביקור במדרגות הוורודות והלבנות כי בעת ששטו באגם טרוורה חזרה התקרבה לסירתם מה שנראה כקאנו מלחמתית, ואז נעלמה בערפל כמה מאות מטרים מהם. הדיווח הופיע אחר כך במכתבים שכתבו תיירים שחזו בתופעה. לאיש בין התושבים באגם לא היה קאנו מסוג זה וקאנו מסוג זה לא שט במי האגם שנים רבות קודם לכן.
בעוד שהספקנים טוענים שהיה זה השתקפות יוצאת דופן שנראה בערפל טוענים זקני הכפר טה ואירואה שהיה זה "ואקה ואירואה" (waka wairua"" – קאנו של הרוחות) שבישר על יום הדין המתקרב. ההסברים אחרים שניתנו כללו סברה שהעלייה והירידה בפני האגם שנגרמה על ידי סדקים שקדמו להתפרצות שחררה קאנו של קבורה. באופן מסורתי נהגו לקבור את המנהיגים המתים כשהם קשורים לקאנו במצב זקוף. הסבר אחר הוא שהקאנו היה בעצם גל פרא שנגרם מפעילות סייסמית מתחת לאגם, אבל המקומיים מאמינים כי להתפרצות עתידית תקדם הופעה מחודשת של הקאנו.
תצפית מצפון
תקריב על אחד הבקעים
הצד הדרום מערבי
הר טרוורה מעבר לאגם טרוורה
הערות שוליים

1 2 3  אתר Global Volcanism Program
↑  על פי האגדה שצייד השאיר בבקתה על ההר את רומח הציפורים שלו וחזר שנה אחר כך לגלות שהבקתה והרומח עלו באש – Charles Rawlings-Way, New Zealand
↑  Scientists find Pink Terraces - NZ's lost 'eighth wonder of the world'
↑  Story: Historic volcanic activity Page 2 – Tarawera
↑  Mt Tarawera
↑  Tarawera, Phantom Canoe
| --- | --- |
בקרת זהויות :  NLI: 987007583789105171  GND: 7674306-8  LCCN: sh2010010087  VIAF: 248322324   WorldCat (עם VIAF): 248322324 
צוקי סקוריה מתפוררים מקיפים את הבקע בפסגה
"קאנו הרפאים: אגדת אגם טרוורה" ציור של קנט ווטקינס (Kennett Watkins)
חיזוי מבנה החלבון

בביוכימיה, חיזוי מבנה החלבון הוא היכולת להסיק את המבנה התלת־ממדי של חלבון מרצף חומצות האמינו שלו. כלומר ניבוי המבנה השניוני והשלישוני שלו מהמבנה הראשוני. חיזוי המבנה שונה מהבעיה ההפוכה של עיצוב חלבונים. חיזוי מבנה החלבונים הוא אחת מהבעיות הפתוחות החשובות ביותר בביוכימיה, ואחת המטרות החשובות ביותר אותן מנסה לפתור הביולוגיה החישובית; לפתרון הבעיה יש חשיבות רבה ברפואה (למשל בעיצוב תרופות) וביוטכנולוגיה (למשל בעיצוב אנזימים חדשים).
הכלים לפתרון הבעיה כוללים מחשבי על, וחישוב מבוזר קהילתי, הכוללים אלגוריתמים משוכללים.
החל משנת 1994, ביצועי השיטות הנוכחיות לפתרון הבעיה, מוערכות אחת לשנה בניסוי CASP (הערכה קריטית של טכניקות לחיזוי מבנה החלבון). הערכה רציפה של שרתי האינטרנט לחיזוי מבנה החלבון מבוצעת על ידי הפרויקט הקהילתי CAMEO3D.
ראו גם

Rosetta@home - חישוב מבוזר קהילתי בו משתתפים מעל מיליון מתנדבים לפתרון בעיית חיזוי מבנה החלבון.
ביולוגיה מבנית#היררכיית המבנה של המקרומולקולה
קיפול חלבונים
World Community Grid - עוד פרויקט העוזר בחישוב מבוזר קהילתי למציאת מבנה החלבון.
AlphaFold
ערך זה הוא קצרמרבנושא ביולוגיה. אתם מוזמנים לתרום לוויקיפדיה ו.
טוקניזציה (אבטחת נתונים)

זוהי דוגמה פשוטה לאופן שבו אסימון תשלום נייד עובד בדרך כלל באמצעות אפליקציה לטלפון נייד עם כרטיס אשראי. ניתן להשתמש בשיטות אחרות מלבד סריקת טביעות אצבע או מספרי PIN במסוף תשלום.
טוקניזציה, הוא מושג באבטחת נתונים, המתאר תהליך של החלפת רכיב נתונים רגיש עם מקבילה לא רגישה, המכונה "טוקן" (בעברית: אסימון), שאין לו משמעות או ערך מהותיים שניתנים להבנה. הטוקן הוא הפניה (כלומר מזהה) שמפנה חזרה לנתונים הרגישים באמצעות מערכת ה"טוקנים".
המיפוי מהנתונים המקוריים לטוקנים משתמש בשיטות שהופכות את הטוקנים לבלתי אפשריים להיפוך בהיעדר מערכת ייעודית (מערכת הטוקנים), למשל שימוש בטוקנים שנוצרו ממספרים אקראיים.
על מנת לספק את השירותים הללו, מערכת הטוקניזציה שומרת בסיס נתונים של טוקנים שמחוברים למידע הרגיש המקביל. הגנה על מאגר המערכת היא חיונית, ועליה להבטיח את שלמות מאגר המידע ואת ביטחונו.
יתרונות האבטחה והפחתת הסיכונים של טוקניזציה דורשים שמערכת הטוקניזציה תהיה בשרת מבודד פיזית ושונה במהותו ממערכות עיבוד הנתונים.
רק מערכת הטוקניזציה יכולה לייצר טוקנים, או להמיר טוקן בחזרה כדי לממש נתונים רגישים תחת בקרת אבטחה קפדנית.
החלפת נתונים בטוקנים נועדה למזער את החשיפה של נתונים רגישים לאותם יישומים, חנויות, אנשים ותהליכים, להפחית את הסיכון לפגיעה או חשיפה מקרית וגישה לא מורשית לנתונים רגישים. יישומים יכולים לפעול באמצעות טוקנים במקום נתונים חיים, למעט מספר קטן של יישומים מהימנים המורשים במפורש לבטל את הטוקן כאשר הוא הכרחי לחלוטין למטרה עסקית מאושרת.
נתונים רגישים בהם משתמשים בטוקניזציה כוללים, למשל, חשבונות בנק, דוחות כספיים, רשומות רפואיות, רישום פלילי, רישיונות נהיגה, בקשות להלוואות, מסחר במניות, רישומי בוחרים וסוגים אחרים של מידע אישי רגיש (PII). טוקן משמש לעיתים קרובות בעיבוד כרטיסי אשראי. מועצת ה-PCI מגדירה טוקן כ"תהליך שבו מספר החשבון הראשי (Payment card number - PAN) מוחלף בערך פונדקאי הנקרא טוקן. מספר החשבון עשוי להיות מקושר למספר סימוכין באמצעות תהליך הטוקניזציה. במקרה זה, הסוחר פשוט צריך לשמור את הטוקן וצד שלישי אמין שולט במערכת היחסים ומחזיק במספר החשבון שלו. הטוקן עשוי להיווצר ללא תלות במספר החשבון, או שניתן להשתמש במספר החשבון כחלק מקלט הנתונים לטכניקת הטוקניזציה. התקשורת בין הסוחר לספק הצד השלישי חייבת להיות מאובטחת כדי למנוע מתוקף ליירט כדי להשיג את המספר החשבון והטוקן.
דה-טוקניזציה הוא התהליך בו מממשים את הטוקן עבור הערך המשויך לו. האבטחה של טוקן בודד מסתמכת בעיקר על חוסר היתכנות של קביעת הנתון המקורי בידיעה רק את ערך הטוקן". הבחירה בטוקניזציה כחלופה לטכניקות אחרות כגון הצפנה תהיה תלויה בדרישות רגולטוריות משתנות, פרשנות וקבלה על ידי גופי ביקורת או הערכה בהתאמה. זאת בנוסף לכל אילוץ טכני, ארכיטקטוני או תפעולי שהטוקניזציה כופה בשימוש מעשי.
מושגים ומקורות

תפיסת הטוקניזציה, כפי שאומצה על ידי התעשייה כיום, קיימת מאז שמערכות המטבע הראשונות הופיעו לפני מאות שנים כאמצעי להפחתת סיכונים בטיפול במכשירים פיננסיים בעלי ערך גבוה על ידי החלפתם בשווי ערך פונדקאי. בעולם הפיזי, לאסימוני מטבעות יש היסטוריה ארוכה של שימוש בהחלפת המכשיר הפיננסי של מטבעות ושטרות מוטבעים . בהיסטוריה עדכנית יותר, אסימוני רכבת תחתית וז'יטוני קזינו מצאו אימוץ למערכות המתאימות שלהם כדי להחליף סיכוני מטבע פיזי וטיפול במזומן כגון גניבה.
בעולם הדיגיטלי, נעשה שימוש בטכניקות החלפה דומות מאז שנות ה-70 כאמצעי לבודד רכיבי נתונים אמיתיים מחשיפה למערכות נתונים אחרות. במסדי נתונים למשל, נעשה שימוש בערכי מפתח פונדקאים מאז 1976 כדי לבודד נתונים הקשורים למנגנונים הפנימיים של מסדי נתונים ומקבילותיהם החיצוניות למגוון שימושים בעיבוד נתונים.
בתעשיית כרטיסי התשלום, טוקניזציה היא אמצעי אחד להגנה על נתוני בעל כרטיס רגיש על מנת לעמוד בתקנים בתעשייה ובתקנות ממשלתיות.
כדי להגן על נתונים לאורך מחזור החיים המלא שלו, אסימון משולב לעיתים קרובות עם הצפנה מקצה לקצה כדי לאבטח נתונים במעבר למערכת הטוקניזציה או לשירות, עם אסימון המחליף את הנתונים המקוריים בהחזרה. לדוגמה, כדי למנוע את הסיכונים של תוכנות זדוניות שגונבות נתונים ממערכות בעלות אמון נמוך כמו מערכות נקודת מכירה (POS).
תהליך הטוקניזציה

תהליך הטוקניזציה מורכב מהשלבים הבאים:
האפליקציה שולחת את נתוני הטוקניזציה ומידע האימות למערכת הטוקניזציה.
תהליך זה מופסק אם האימות נכשל והנתונים נמסרים למערכת ניהול אירועים. כתוצאה מכך, מנהלי מערכת יכולים לגלות בעיות ולנהל ביעילות את המערכת. המערכת עוברת לשלב הבא אם האימות מצליח.
באמצעות טכניקות הצפנה חד-כיווניות, נוצר טוקן (אסימון) ונשמר בכספת נתונים מאובטחת במיוחד.
הטוקן החדש מסופק לאפליקציה לשימוש נוסף.
הבדל מהצפנה

טוקניזציה והצפנה "קלאסית" מגנים ביעילות על נתונים אם מיושמים כהלכה, ומערכת אבטחת מחשב עשויה להשתמש בשניהם. בעוד שהם דומים במובנים מסוימים, טוקניזציה והצפנה קלאסית נבדלים בכמה היבטים מרכזיים. שתיהן שיטות אבטחת נתונים קריפטוגרפיות ובעצם יש להן את אותה פונקציה, אולם הן עושות זאת בתהליכים שונים ויש להן השפעות שונות על הנתונים שהם מגנים עליהם.
טוקניזציה היא גישה לא מתמטית המחליפה נתונים רגישים בתחליפים לא רגישים מבלי לשנות את סוג או אורך הנתונים. זוהי הבחנה חשובה מהצפנה מכיוון ששינויים באורך ובסוג הנתונים יכולים להפוך מידע לבלתי קריא במערכות ביניים כגון מסדי נתונים. עדיין ניתן לעבד נתוני טוקנים על ידי מערכות מדור קודם, מה שהופך את הטוקניזציה לגמישה יותר מהצפנה קלאסית.
במצבים רבים, תהליך ההצפנה הוא צרכן קבוע ומשמעותי של כוח עיבוד בצד השרת, ומכאן שמערכת כזו זקוקה להוצאות משמעותיות בחומרה ותוכנה מיוחדות.
הבדל נוסף הוא שטוקניזציה דורשת פחות משאבים חישוביים באופן משמעותי לעיבוד. עם טוקניזציה, נתונים ספציפיים נשמרים גלויים באופן מלא או חלקי לעיבוד וניתוח בזמן שמידע רגיש נשמר מוסתר. זה מאפשר לעבד נתונים סמליים מהר יותר ומפחית את העומס על משאבי המערכת. זה יכול להיות יתרון מרכזי במערכות שביצועיהם קריטיים לתפקודם.
בהשוואה להצפנה, טכנולוגיות טוקניזציה מפחיתות זמן, הוצאות ומאמץ ניהולי תוך מתן אפשרות לעבודת צוות ותקשורת.
סוגי טוקנים (אסימונים)

ישנן דרכים רבות בהן ניתן לסווג טוקנים. אסימונים יכולים להיות: חד-פעמיים או רב-שימושיים, קריפטוגרפיים או לא-קריפטוגרפיים, הפיכים או בלתי הפיכים ושילובים שונים שלהם.
יישום למערכות תשלום חלופיות

בניית מערכת תשלומים חלופית מחייבת מספר גופים שיעבדו יחד על מנת לספק למשתמשי תקשורת טווח אפס (NFC) או שירותי תשלום אחרים מבוססי טכנולוגיה. אחד הנושאים הוא יכולת הפעולה ההדדית בין המשתמשים וכדי לפתור בעיה זו מוצע תפקיד מנהל השירות המהימן (TSM) ליצור קשר טכני בין מפעילי רשתות סלולריות (MNO) וספקי שירותים, כך שגופים אלו יוכלו לעבוד יחד. טוקניזציה יכולה למלא תפקיד בתיווך שירותים כאלה.
יישום לתקני PCI DSS

תקן אבטחת הנתונים של תעשיית כרטיסי התשלום, אוסף הנחיות בענף שכל ארגון שמאחסן, מעבד או מעביר נתוני בעל כרטיס חייב לעמוד בהם, קובע כי יש להגן על נתוני כרטיסי אשראי בעת אחסון. טוקניזציה, כפי שהיא מיושמת על נתוני כרטיסי תשלום, מיושמת לעיתים קרובות כדי לעמוד בתקן זה, תוך החלפת מספרי כרטיסי אשראי ו-ACH במערכות מסוימות עם ערך אקראי או מחרוזת תווים. אחסון של טוקנים ונתוני כרטיסי תשלום חייב לעמוד בתקני PCI הנוכחיים, כולל שימוש בהצפנה חזקה.
הערות שוליים

↑  "Tokenization demystified". IDEMIA. 2017-09-19. אורכב מ-המקור ב-2018-01-26. נבדק ב-2018-01-26.
↑  "Payment Tokenization Explained". Square (באנגלית אמריקאית). אורכב מ-המקור ב-2018-01-02. נבדק ב-2018-01-26.
1 2 3  Ogigau-Neamtiu, F. (2016). "Tokenization as a data security technique". Regional Department of Defense Resources Management Studies. Zeszyty Naukowe AON. Brasov, Romania: Akademia Sztuki Wojennej. 2 (103): 124–135. ISSN 0867-2245.
↑  Ogîgău-Neamţiu, F. (2017). "Automating the data security process". Journal of Defense Resources Management (JoDRM). 8 (2).
↑  Stapleton, J.; Poore, R. S. (2011). "Tokenization and other methods of security for cardholder data". Information Security Journal: A Global Perspective. 20 (2): 91–99. doi:10.1080/19393555.2011.560923.
↑  Y., Habash, Nizar (2010). Introduction to Arabic natural language processing. Morgan & Claypool. ISBN 978-1-59829-796-6. OCLC 1154286658.
↑  PCI DSS Tokenization Guidelines
↑  Rolfe, Alex (במאי 2015). "The fall and rise of Tokenization". נבדק ב-27 בספטמבר 2022. {{cite news}}:  (עזרה)
↑  Xu, Xiwei; Pautasso, Cesare; Zhu, Liming; Lu, Qinghua; Weber, Ingo (2018-07-04). "A Pattern Collection for Blockchain-based Applications". Proceedings of the 23rd European Conference on Pattern Languages of Programs. EuroPLoP '18. New York, NY, USA: Association for Computing Machinery: 1–20. doi:10.1145/3282308.3282312. ISBN 978-1-4503-6387-7.
↑  Millmore, B.; Foskolou, V.; Mondello, C.; Kroll, J.; Upadhyay, S.; Wilding, D. "Tokens: Culture, Connections, Communities: Final Programme" (PDF). The University of Warwick.
↑  Link, S.; Luković, I.; Mogin, P. (2010). "Performance evaluation of natural and surrogate key database architectures". School of Engineering and Computer Science, Victoria University of Wellington.
↑  Hall, P.; Owlett, J.; Todd, S. (1976), Relations and entities. Modelling in Database Management Systems, GM Nijssen
↑  "Tokenization eases merchant PCI compliance". אורכב מ-המקור ב-2012-11-03. נבדק ב-2013-03-28.
↑  Ogigau-Neamtiu, F. (2016). "Tokenization as a data security technique". Zeszyty Naukowe AON (באנגלית). nr 2(103). ISSN 0867-2245.
↑  The Payment Card Industry Data Security Standard
↑  "Tokenization: PCI Compliant Tokenization Payment Processing". Bluefin Payment Systems (באנגלית אמריקאית). נבדק ב-2016-01-14.
↑  "Data Security: Counterpoint – "The Best Way to Secure Data is Not to Store Data"" (PDF). אורכב מ-המקור (PDF) ב-2009-07-31. נבדק ב-2009-06-17.
חזה אוויר

| --- | --- |

חזה אוויר באונה הימנית, החץ הכחול מדגים את קו הגבול של תמט הריאה
 תחום:  רפואת חירום 
 תסמינים:  כאב חזה, קוצר נשימה, שיעול יבש 
 טיפול:  טלק 
 קישורים ומאגרי מידע
 eMedicine:  article/424547   article/432979   article/360796   article/808162   article/827551   article/1003552 
 DiseasesDB:  10195
 MeSH:  D011030
 MedlinePlus:  000087
 OMIM:  173600
 סיווגים
 ICD-10:  J93, P25.1, S27.0
 ICD-11:  CB21 
 
צילום רנטגן של בית החזה המצביע על קו הריאה של חזה אוויר בנפח קטן בריאה השמאלית. מעל לגבול שעליו מצביעים החצים ניתן לראות את היעדר כלי הדם של הריאה.
איור הממחיש ריאה שקרסה בעקבות חזה אוויר
חזה אוויר (באנגלית Pneumothorax, בתעתיק לעברית: פנאומוטורקס) הוא מצב רפואי בו נכלא אוויר בין קרום האדר המחבר את הריאות לסרעפת ולשרירים הבין-צלעיים, ובכך נמנע מהריאות להתרחב ולהתכווץ - להכניס אוויר ולהוציאו, בגלל היעלמות הריק הקיים במצב תקין.
סיווג

ישנם מספר סוגים של חזה אוויר הנעים בין מצב קל שמצריך טיפול שמרני ושימוש בחמצן ועד צורך מיידי בניתוח:
חזה אוויר ראשוני מתרחש במקרה של טראומה: חדירה של סכין או תאונה. כתוצאה מהטראומה חודר אוויר לחלל האדר ויכול להיווצר חזה אוויר בלחץ.
חזה אוויר עצמוני הוא מצב שבו יש דליפה של אוויר לחלל האדר מתוך הריאה עצמה. למשל, חולים שיש להם ניפוח יתר של הריאה, אשר גורם לפיצוץ של רקמת ריאה. חזה אוויר משני עלול להיווצר בחולים באסתמה, מחלות של הסמפונות כגון ברונכיטיס, מחלה ריאתית חסימתית כגון נפחת ושחפת. ישנם מקרים בהם בולות (בועות) אוויר הנמצאות בדרך כלל בפסגת הריאה, מתפוצצות ומשחררות אוויר אל חלל האדר. גם ביופסיית ריאה גורמת לחזה אוויר, שאינו בעל חשיבות קלינית (קטן יחסית ונעשה לצורך לקיחת ביופסיה במקרה של נגעים פריפריים). בעבר, הטיפול בשחפת כלל ביצוע תמט של הריאה על ידי חזה אוויר, כדי לחסל את חיידקי השחפת אשר זקוקים לחמצן.
חזה אוויר בלחץ (Tension Pneumothorax) הוא מצב הגורם להפעלת לחץ הולך וגדל על הריאות ואף על הלב על ידי האוויר ההולך ומצטבר בין קרומי האדר. יש דחיקה של המיצר לצד הנגדי, מניעת התרחבות תקינה של הלב ומתיחה מסוכנת של כלי הדם. חזה אוויר בלחץ עלול לגרום לקוצר נשימה, להלם קרדיוגני ובמצב קיצון אף למוות.
חזה אוויר אידיופתי: קבוצה שכיחה יחסית של מצבי "חזה אוויר", אשר מאופיינת בגברים צעירים אשר מגיעים עם מקרים חוזרים של חזה אוויר ספונטני, שבחלק מהמקרים נגרם עקב התפוצצות של בועות תת-פלאורליות. ברבים מהמקרים מבצעים כריתה של הסגמנט שנוטה להיקרע, ובמיקרוסקופ ניתן לראות עדות לדימומים עצמם.
חזה דם הוא מצב בו מצטבר דם בין שני קרומי הפלאורה, מצב זה קורה לעיתים רחוקות מאוד באופן ספונטני, ולרוב כתוצאה מפגיעת טראומה.
פנאומומדיאסטינום  הצטברות אוויר בחלל המדיאסטינום כתוצאה מטראומה או סיבות אחרות.
חזה מרפרף (Flail chest) התנתקות מקטע מדופן בית החזה.
גורמים

חזה אוויר עלול להיגרם באורח ספונטני מלחץ תמידי המופעל על הקרומים, ליקוי ברקמת הריאה (מחלות רקמת החיבור או תסמונת מרפן) או התפוצצות בולות אוויר בפסגת הריאה אשר גורמות לדליפת אוויר פנימה. חזה אוויר ספונטני שכיח יותר בקרב גברים צעירים, רזים וגבוהים. במקרים שאינם ספונטניים, חזה אוויר נוצר כתוצאה מפגיעה חיצונית הגורמת לפיצוץ הריאה או לחירור של קרום האדר, למשל כתוצאה מטראומה קהה הגורמת לפיצוץ של הריאה ולקרעים ברקמת הריאה או כתוצאה מטראומה חודרת כדוגמת דקירות או ירי. חזה אוויר בלחץ הוא אחד מהגורמים המרכזיים למוות כתוצאה מירי.
אבחון

אבחון של חזה אוויר נעשה בעזרת צילום רנטגן של בית החזה. בצילום רנטגן של חזה אוויר יהיה ניתן לראות את קו הריאה במידה ויש אוויר הלכוד בינה לבין קרום האדר. במקרים בהם נפח חזה האוויר לא גדול ולא נראה קו ריאה ברור, היעדרם של כלי דם בפסגת הריאה יעידו על נפח ריאה מוקטן. אבחון מקדים של חזה אוויר נעשה על ידי בדיקת מדדים והאזנה לכניסת אוויר של הריאות בעזרת סטטוסקופ. ריווי חמצן בדם הנמוך מ-95%, בשילוב כניסת אוויר לא תקינה ותסמינים חיצוניים נוספים הם הסימנים העיקריים אחריהם יחפשו על מנת לבדוק אפשרות למקרה של חזה אוויר.
סימנים חיצוניים

שלל הסימנים העלולים להצביע על חזה אוויר הם לחץ נפשי הנראה על הפגוע, קולות יניקת אוויר בחזה (הנשמעים בבדיקה עם סטטוסקופ), קוצר נשימה, נשימה מהירה (טכיפניאה), דופק מהיר (טכיקרדיה), כאבי גב וצוואר, כיחלון פריפרי, "נשימה פרדוקסלית" וסטייה קנה הנשימה.
טיפול

פגיעת חזה אוויר ניתנת לטיפול מיידי על ידי החדרת נקז לניקוז האוויר, בבית החולים או כבר בשטח אם אובחנה במהירות. בנוכחות אירועים חוזרים של חזה-אוויר, ניתן לבצע ניתוח הנקרא פלאורודזיס בו מפרידים את קרומי האדר ומדביקים אותם חזרה. אם ישנן בועות אוויר, מסירים אותן כדי להפחית את הסיכון לאירועים חוזרים ונשנים של חזה אוויר.
סיבוכים של חזה אוויר

לחץ האוויר גורם לתמט הריאה ולזיהום משני של רקמת הריאה (suppuration) כתוצאה מחוסר האוורור. יכולה להיות התפשטות מוגלתית של התהליך הזיהומי לתוך רקמת הריאה ולחלל האדר, ואז ייווצר pyopneumothorax: חלל האדר מכיל תערובת של אוויר ומוגלה. גורם המוות בחזה אוויר בלחץ הוא הלחץ הנוצר באזור בית החזה, הגורם לתזוזתו של הלב ולכיפוף של הווריד הנבוב העליון, ובכך לפגיעה בחזרה הוורידית אל הלב ולשוק אובסטרקטיבי (חסימתי).
יאן בפטיסט ואן הייל

| --- | --- |
פרדריק בוטאטס, דיוקן יאן בפטיסט ואן הייל
פרדריק בוטאטס, דיוקן יאן בפטיסט ואן הייל
 לידה:  1609 בריסל, בלגיה 
 פטירה:  האלף ה־1.695 בריסל, בלגיה 
 תחום יצירה:  ציור 
 
יאן בפטיסט ואן הייל (באנגלית: Jan Baptist van Heil;‏ בריסל, 1609 – 1685), היה צייר בארוק פלמי של דיוקנאות וציורים דתיים.
ביוגרפיה

מעט ידוע על חייו והכשרתו של יאן בפטיסט ואן הייל. הוא נולד בבריסל. אביו ליאו היה צייר ושניים מאחיו היו גם אמנים: ליאו היה אדריכל וצייר ודניאל היה צייר נוף.
לא ידוע מי הכשיר את יאן בפטיסט, ככל הנראה אביו.
האמן נפטר בבריסל בין 1685 ל־1705.
יצירתו

רק מעט מיצירותיו של יאן בפטיסט ואן הייל ידועות. הוא ידוע בעיקר בזכות עבודתו כצייר דיוקנאות. הוא עיצב את דיוקנאותיהם של שלושת האחים ואן הייל שהופיעו בספר על אמני תור הזהב של הולנד, בהן נכתבו ביוגרפיות של אמנים. הספר חובר על ידי קורנליס דה בי שפורסם באנטוורפן בשנת 1662. הדיוקנאות נחקקו על ידי פרדריק בוטאטס הבן (אנ').
הוא צייר סצנות דתיות לכנסיות מקומיות. דוגמה לכך היא "הערצת המאגי" בכנסייה האוונגליסטית של סנט ג'ון טרוורן.
יאן בפטיסט ואן הייל שיתף פעולה עם אחיו דניאל בציור "אינפנטה איזבלה בגני ארמון קודנברג" (בערך 1630). על פי ההערכה, יאן בפטיסט היה אחראי על ציור הדמויות בזמן שאחיו דניאל צייר את הנוף ואת הארמון. הבד מראה נוף עם ארמון מושלי דרום הולנד ליד בריסל. בחזית התמונה הולכת הדוכסית איזבלה, אלמנתו של הארכידוכס אלברכט בגני הארמון, לאחר שהצטרפה למסדר דתי לאחר מות בעלה.
יאן בפטיסט ואן הייל הוזמן לספק עיצובים לתיאטרון הצרפתי הראשון שהוקם בבריסל בשנות ה-1670.
הערות שוליים

↑  Ontdek schilder Jan Baptist van Heil, rkd.nl (בהולנדית)
↑  Daniel van Heil (Brussels 1604-1662) , The Burning of Troy, www.christies.com (באנגלית)
↑  Heil, Daniel van - Museo Nacional del Prado, www.museodelprado.es
↑  Aanbidding der wijzen, BALaT KIK-IRPA (באנגלית)
↑  Bezoek aan de archeologische site van het voormalige paleis van Brussel op de Coudenberg - PDF Free Download, docplayer.nl
| --- | --- |
בקרת זהויות :  BnF: cb149665470 (data)  BPN: 05319294  GND: 1027287018  ISNI: 0000 0003 6478 3035  RKD: 37077  ULAN: 500051059  VIAF: 34145542352596641009   WorldCat (עם VIAF): 34145542352596641009 
דניאל ואן הייל ובנו יאן בפטיסט, אינפנטה איזבלה בגני ארמון קודנברג
טרוורטין

בריכות פמוקלה, עם משקעי טרוורטין
טרוורטין הוא סלע משקע יבשתי, סוג של סלע גיר, נקבובי, בהיר בגווני צהוב, חום, בז' או אדמדם. הטרוורטין נוצר במעיינות חמים או קרים, בנחלים ומפלים, שם סידן פחמתי מצטבר במקומות שבהם המים מתאדים ומשאירים אחריהם תמיסה רוויה במיוחד של מרכיבי קלציט.
מקור השם

מקור השם הוא מאיטלקית, "Tivertino". השם האיטלקי הוא שיבוש של השם הלטיני "Lapis tiburtinus", לפיס טיבורטינוס, כלומר אבן מטיבולי (ששמה הלטיני היה טיבור).  השם העברי שניתן לטרוורטין הוא נטף-גיר.
שימושים

הטרוורטין משמש כחומר בנייה עוד מהעת העתיקה. הקולוסיאום ברומא נבנה מטרוורטין. בתקופות מאוחרות יותר נבנו מטרוורטין, בין השאר, אכסדרות העמודים של כיכר פטרוס הקדוש, מזרקת טרווי, קתדרלת אורבייטו, כנסיית סַקְרֵה קר בפריז ומרכז גטי בלוס אנג'לס.
כיום, בארצות הברית בלבד משתמשים בכ-850,000 טון טרוורטין מדי שנה.
טרוורטין בישראל

סלעי טרוורטין אפשר לראות בערבה התיכונה. מציאותם שם מעידה על ריבוי נביעות מים פעילות בעבר. שפע של טרוורטין אפשר לראות סביב עין רחל וכן במדרונות גבעת מואה ובמתלול הטרוורטין שמעל אגם ספיר.
אתר נוסף של טרורטין נמצא בעין הנצי"ב. באתר זה אפשר לראות קרומי טרוורטין עבים סביב חללי צמחים.
פסל שעיצב הפסל פייטרו שקאלה באבן טרוורטין הוצב בגן העצמאות בתל אביב ב 1972.